รัฐบาลไทย-ข่าวทำเนียบรัฐบาล-ศบค. เห็นชอบมาตรการป้องกันโรคฯ กองถ่ายภาพยนตร์และวีดิทัศน์ ระยะที่ ๔ ตามที่วธ.เสนอ กองถ่ายรวมไม่เกิน ๑๕๐ คน ผู้ชมในห้องอัดฯ ไม่เกิน ๕๐ คน เน้นรักษาความสะอาด-เว้นระยะห่าง-ปฏิบัติตามชีวิตแบบวิถีใหม่ [กระทรวงวัฒนธรรม]
วันเสาร์ที่ 13 มิถุนายน 2563
ศบค. เห็นชอบมาตรการป้องกันโรคฯ กองถ่ายภาพยนตร์และวีดิทัศน์ ระยะที่ ๔ ตามที่วธ.เสนอ กองถ่ายรวมไม่เกิน ๑๕๐ คน ผู้ชมในห้องอัดฯ ไม่เกิน ๕๐ คน เน้นรักษาความสะอาด-เว้นระยะห่าง-ปฏิบัติตามชีวิตแบบวิถีใหม่ [กระทรวงวัฒนธรรม]
ศบค. เห็นชอบมาตรการป้องกันโรคฯ กองถ่ายภาพยนตร์และวีดิทัศน์ ระยะที่ ๔ ตามที่วธ.เสนอ กองถ่ายรวมไม่เกิน ๑๕๐ คน ผู้ชมในห้องอัดรายการไม่เกิน ๕๐ คน เน้นรักษาความสะอาด-เว้นระยะห่าง-ปฏิบัติตามชีวิตแบบวิถีใหม่
นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) เปิดเผยว่าตามที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา2019 (ศบค.)ที่มีพลเอกประยุทธ์ จันทร์โอชา นายกรัฐมนตรี เป็นประธานมีมติเห็นชอบมาตรการผ่อนปรนกองถ่ายภาพยนตร์และวีดิทัศน์ ระยะที่ ๒ตามที่กระทรวงวัฒนธรรมเสนอเพื่อบรรเทาผลกระทบจากการแพร่ระบาดของโรคติดเชื้อไวรัสโคโรนา2019และได้ออกข้อกําหนดตามความในมาตรา ๙แห่งพระราชกําหนดการบริหารราชการในสถานการณ์ฉุกเฉิน พ.ศ. ๒๕๔๘(ฉบับที่ ๗) และมาตรา ๑๑แห่งพระราชบัญญัติระเบียบบริหารราชการแผ่นดิน พ.ศ. ๒๕๓๔ โดยนายกรัฐมนตรีได้ออกข้อกําหนดเป็นการทั่วไปและข้อปฏิบัติ ข้อ ๓ (๑) จ. การถ่ายทํารายการโทรทัศน์ ภาพยนตร์และวีดีทัศน์ ซึ่งเมื่อรวมคณะทํางานหน้าฉากและทุกแผนกแล้วต้องมีจํานวนไม่เกินห้าสิบคน และต้องไม่มีผู้ชมเข้าร่วมรายการ ตั้งแต่วันที่ ๑๗พ.ค. ๒๕๖๓ นั้น
นายอิทธิพล กล่าวว่า ทั้งนี้จากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19)ของประเทศไทยในปัจจุบันมีแนวโน้มดีขึ้นตามลําดับและมีจํานวนผู้ติดเชื้อในประเทศไทยเป็นศูนย์ตั้งแต่วันที่ ๒๖ พ.ค.–วันที่๑๒มิ.ย.๒๕๖๓ดังนั้นที่ประชุมศบค.จึงมีมติเห็นชอบมาตรการผ่อนคลายระยะที่๔ และยกเลิกเคอร์ฟิวการออกนอกเคหสถานในเวลา๒๓.๐๐–๐๓.๐๐น. โดยมีผลตั้งแต่วันที่๑๕มิ.ย.๒๕๖๓เป็นต้นไป แต่ยังคงงดการเดินทางเข้าราชอาณาจักร ทั้งทางบก น้ํา และอากาศนอกจากนี้ที่ประชุมศบค. มีมติเห็นชอบมาตรการป้องกันโรคที่ราชการกําหนดเพื่อป้องกันการแพร่ระบาดของโรคโควิด-19 กลุ่มกิจการ การถ่ายทํารายการโทรทัศน์ ภาพยนตร์และวีดิทัศน์ ตามที่กระทรวงวัฒนธรรมเสนอ เพื่อให้สอดคล้องกับมาตรการผ่อนคลายระยะที่ ๔และเพื่อช่วยเหลือ เยียวยาฟื้นฟูเศรษฐกิจให้กับผู้ประกอบการด้านภาพยนตร์และวีดิทัศน์รวมทั้งสร้างความรู้ ความเข้าใจให้กับผู้ประกอบการในการดําเนินชีวิตแบบวิถีใหม่ หรือNew Normalตามมาตรการป้องกันโรคที่ทางราชการกําหนด
นายอิทธิพล กล่าวว่าสําหรับมาตรการผ่อนคลายระยะที่ ๔เพื่อป้องกันการแพร่ระบาดของโรคโควิด-19 กลุ่มกิจการ การถ่ายทํารายการโทรทัศน์ ภาพยนตร์และวีดิทัศน์ได้แก่กองถ่ายภาพยนตร์ทุกแผนกรวมแล้วต้องไม่เกิน๑๕๐คนในกรณีรายการโทรทัศน์ที่มีผู้ชมกําหนดจํานวนผู้ชมในห้องอัดรายการไม่เกิน ๕๐ คน นอกจากนี้สามารถถ่ายทําฉากช่วงเวลากลางคืนได้เนื่องจากปัจจุบันศบค.ได้ประกาศยกเลิกเคอร์ฟิวแล้วอย่างไรก็ตามมาตรการฯผ่อนคลายดังกล่าวยังคงต้องปฏิบัติตามมาตรการควบคุมหลักและมาตรการเสริมสําหรับพื้นที่ถ่ายทําภาพยนตร์และวีดิทัศน์ โดยเจ้าของ/ผู้ควบคุมกองถ่ายต้องจัดเตรียมสถานที่และอุปกรณ์ป้องกันการแพร่ระบาดของโรคติดเชื้อไวรัสโคโรนา 2019 (COVID-19) อาทิ จัดให้มีจุดบริการล้างมือด้วยสบู่ หรือแอลกอฮอล์เจล หรือน้ํายาฆ่าเชื้อโรค รอบบริเวณพื้นที่ปฏิบัติงาน และสามารถให้บริการได้อย่างเพียงพอ จัดให้มีจุดคัดกรองอาการป่วย ไข้ ไอ จาม หรือเป็นหวัด
นอกจากนี้ ต้องเว้นระยะห่างระหว่างกัน๑–๒เมตรในบริเวณทุกจุดที่มีที่นั่ง เช่น หน้ามอนิเตอร์ ห้องพักนักแสดงและทีมงานแบ่งสัดส่วนพื้นที่การปฏิบัติงานของแต่ละฝ่าย ที่ชัดเจนและหลีกเลี่ยงการพบปะหรือรวมกลุ่มกันกําหนดให้ทุกคนในกองถ่ายสวมหน้ากากผ้า/หน้ากากอนามัยตลอดเวลาการทํางาน และจัดจุดรับประทานอาหาร เป็นต้น ทั้งนี้ เพื่อความปลอดภัยและลดความเสี่ยงต่อการแพร่ระบาดของโรคติดเชื้อไวรัสโคโรนา 2019 (COVID-19)ในระลอกสอง (Second Wave)และขอให้ผู้ประกอบการทุกคนช่วยกันปฏิบัติตามมาตรการในการป้องกันการแพร่เชื้อโรคอย่างเคร่งครัด และขอให้สมาคมผู้ประกอบการด้านภาพยนตร์ โทรทัศน์ และโฆษณา ช่วยกันดูแลผู้ประกอบการให้ปฏิบัติตามมาตรการดังกล่าวอย่างเคร่งครัดอีกทางหนึ่งด้วย
------------------------------------